РЕШЕНИЕ НА КОМИСИЯТА
от 6 октомври 2008 година
за изменение на Решение 2007/365/ЕО относно спешни мерки с цел предотвратяване на въвеждането и разпространението в Общността на Rhynchophorus ferrugineus (Olivier)
(нотифицирано под номер C(2008) 5550)
(2008/776/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 2000/29/ЕО на Съвета от 8 май 2000 г. относно защитните мерки срещу въвеждането в Общността на вредители по растенията или растителните продукти и срещу тяхното разпространение в Общността (1), и по-специално четвъртото изречение от член 16, параграф 3 от нея,
като има предвид, че:
(1)
С Решение 2007/365/ЕО на Комисията (2) от държавите-членки се изисква да приемат мерки, с които да се предпазят от въвеждането и разпространението на Rhynchophorus ferrugineus (Olivier) (посоченият организъм). Освен това държавите-членки трябва да провеждат официални ежегодни изследвания за наличието на посочения организъм или за признаци на заразяване с посочения организъм върху растения от специфични видове от семейство Палмови на своя територия.
(2)
Официалните ежегодни изследвания, проведени през 2007 г. от държавите-членки, показват, че с посочения организъм са били заразени и видове растения от семейство Палмови, които не са определени като уязвими растения в Решение 2007/365/ЕО. Целесъобразно е спешните мерки, предвидени в Решение 2007/365/ЕО, да се прилагат също и за посочените растения.
(3)
През април 2008 г. резултатите от спешните мерки, установени с Решение 2007/365/ЕО, бяха оценени от Постоянния фитосанитарен комитет. Беше направено заключението, че списъкът с уязвимите растения следва да бъде актуализиран.
(4)
Следователно Решение 2007/365/ЕО следва да бъде съответно изменено.
(5)
Мерките, предвидени в настоящото решение, са в съответствие със становището на Постоянния фитосанитарен комитет,
ПРИЕ НАСТОЯЩОТО РЕШЕНИЕ:
Член 1
В член 1 от Решение 2007/365/ЕО буква б) се заменя със следното:
„б)
„уязвими растения“ са растенията, различни от плодове и семена, с диаметър на стъблото в основата му над 5 cm, спадащи към видовете Areca catechu, Arenga pinnata, Borassus flabellifer, Brahea armata, Butia capitata, Calamus merillii, Caryota maxima, Caryota cumingii, Chamaerops humilis, Cocos nucifera, Corypha gebanga, Corypha elata, Elaeis guineensis, Livistona australis, Livistona decipiens, Metroxylon sagu, Oreodoxa regia, Phoenix canariensis, Phoenix dactylifera, Phoenix theophrasti, Phoenix sylvestris, Sabal umbraculifera, Trachycarpus fortunei и Washingtonia spp.;“
Член 2
Адресати на настоящото решение са държавите-членки.
Съставено в Брюксел на 6 октомври 2008 година.